钦定古今图书集成/明伦汇编/氏族典/第206卷 > 高名衡
## 钦定古今图书集成/明伦汇编/氏族典/第206卷 > 高名衡

按《明外史高名衡传》：“名衡，字仲平，沂州人。崇祯四年
进士，除如皋知县，以才调兴化，征授御史，巡按河南。
期满当代，命再巡一年。十四年，李自成围开封，巡抚
李仙风时在河北，名衡急集众坚守，阅七昼夜始解
去。仙风既失洛阳，福王被难，名衡劾其失事。帝令解
任，以张克俭代。俄闻克俭殉难，即擢名衡右佥都御”
史代之。贼陷数十州县，名衡不能救。十二月，杪复悉
众围开封。名衡偕总兵官陈永福于城上凿横道，煮
秽汁灌之，遇辄死。会杨文岳援兵亦至，乃解围去。贼
以开封人众食寡，谋筑长围坐困之。图开封者三，损
伤甚众，积愤，誓必拔之。围半年，师老粮匮，决黄河以
灌城。周王及宁乡诸郡王名衡等栖城楼，绝食者数
日；王燮以舟至，从城上泛舟出。帝犹念拒守劳，命叙
其功。名衡甫出城，辞疾归，加兵部右侍郎。抵家甫两
月，兵破沂州，夫妇同殉难。